Независимо от строгостта на мерките и фазата, в която Ковид-19 се намира в различните точки по земното кълбо, няколко остават наистина пулсиращите артерии. Китай, който прави плахи стъпки да проходи отново, и Италия, която виждаме в социалните мрежи да пее солидарно по балконите. Как изглежда животът в Северна Италия и един от засегнатите градове в област Ломбардия?

"В Бергамо бяхме затворени още на 8 март. Не е много лесно, все по-строги стават мерките. Полиция контролира, нямаме право да излизаме освен на работа, по веднъж в седмицата на пазар, преустановиха и разходките на отворени места", разказа за "България сутрин" българката Полина Маврова, която живее в Бергамо.

По думите ѝ хранителните магазини там са добре заредени, няма навалица и смут.

"Повече от 10 човека не се допускат в магазин, спазваме повече от метър дистанция, всички сме заредени с маски. Мъчим се да сме малко по-дисциплинирани", добави Полина.

Тя припомни, че 525 са били позитивните случаи в Бергамо само вчера.

"Единственото, което чувам от вкъщи е виенето на линейките. Положението не е розово. Нещата са реални. Да се запазиш психически в тази ситуация не е никак лесно. Това с пеенето по-прозорците е по-скоро в Южна Италия, в нашата зона не е никак весело", подчерта сънародничката ни в ефира на Bulgaria ON AIR.

И отбеляза, че единствените, които имат право да излизат, са тези с домашните любимци, за да ги разходят.

"Живея тук от 19 години, не мислим да се връщаме поне за момента. Трябва да бъдем малко по-дисциплинирани, все по-лошо ще става", смята Павлина.

Вижте целия разговор във видеото.

Харесайте страницата ни във Facebook ТУК